Broj: 711-I-1405-M-75/20-02-12

Zagreb, 12. kolovoza 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, predsjednice Povjerenstva, te Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **na zahtjev dužnosnice Martine Grman Kizivat, zastupnice u Hrvatskom saboru, za davanjem mišljenja Povjerenstva,** na 94. sjednici održanoj 12. kolovoza 2020. daje sljedeće

**MIŠLJENJE**

1. **U cilju očuvanja transparentnosti te postupanja sukladno načelima djelovanja propisanim člankom 5. ZSSI-a, upućuje se dužnosnica Martina Grman Kizivat da potraživanje za razliku plaće od poslodavca navede u obrascu izvješća o imovinskom stanju, pod rubrikom „Napomena“.**
2. **U cilju očuvanja transparentnosti te postupanja sukladno načelima djelovanja propisanim člankom 5. ZSSI-a, upućuje se dužnosnica Martina Grman Kizivat da činjenicu potpisivanja predugovora za kupnju stana te nakadnu namjeru isplate ostataka kupoprodajne cijene, kao i način isplate, navede u obrascu izvješća o imovinskom stanju, pod rubrikom „Napomena“.**

 Obrazloženje

Zahtjev za davanjem mišljenja Povjerenstva podnijela je dužnosnica Martina Grman Kizivat, zastupnica u Hrvatskom saboru. U knjigama ulazne pošte zahtjev je zaprimljen pod poslovnim brojem: 711-U-2775-M-75/20-01-5 10. kolovoza 2020., povodom kojeg se vodi predmet broj M-75/20.

Člankom 3. stavkom 1. podstavkom 3. ZSSI-a propisano je kako su zastupnici u Hrvatskom saboru dužnosnici u smislu odredbi ZSSI-a. Uvidom u registar dužnosnika kojeg ustrojava i vodi Povjerenstvo utvrđeno je kako dužnosnica Martina Grman Kizivat dužnost zastupnice u Hrvatskom saboru obnaša od 22. srpnja 2020.g. Stoga je Martina Grman Kizivat na temelju obnašanja dužnosti zastupnice u Hrvatskom saboru obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva. U slučaju da Povjerenstvo zatraži od podnositelja zahtjeva ili od nadležnog tijela javne vlasti dodatne podatke, rok za davanje mišljenja se produljuje.

U zahtjevu dužnosnica traži mišljenje u vezi neutvrđenih potraživanja prema poslodavcu. Navodi da je prošle godine dobila sudski spor koji sam vodila sa poslodavcem, vraćena je na radno mjesto, ali ostalo je potraživanje za razliku plaće koji su joj dužni namiriti. Kako se još uvijek nisu uspjeli nagoditi, planirala podignuti tužbu za isplatu razlike plaće. Moli odgovor treba li neutvrđena potraživanja navoditi u imovinsku karticu pod ostala potraživanja ili pod napomenu obzirom da iznos nije još poznat, odnosno treba li neutvrđena potraživanja uopće unositi u imovinsku karticu.

Drugo pitanje iz podnesenog zahtjeva odnosi se na predugovor koji su suprug i ona potpisali za kupnju stana. Dali su "kaparu" u vrijednosti 100.000,00 kn, a razliku će isplatiti putem kredita, kada potpišu kupoprodajni ugovor, tj. kada se zgrada izgradi (planirani završetak je kraj 2020. godine).

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 3. ZSSI-a propisano je da su dužnosnici koji su na izborima ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Stavkom 7. istog članka propisano je da podaci o stečenoj imovini obuhvaćaju, između ostalog, podatke o dugovima, preuzetim jamstvima i ostalim obvezama.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Na temelju članka 8. stavka 9. ZSSI-a izvješće o imovinskom stanju dužnosnika podnosi se na obrascu čiji oblik i sadržaj propisuje Povjerenstvo. Člankom 27. Pravilnika o načinu rada i odlučivanja Povjerenstva („Narodne novine“ broj 105/14.) propisano je da Povjerenstvo propisuje obrazac izvješća o imovinskom stanju dužnosnika za početak mandata, promjene tijekom mandata i za završetak mandata te daje upute za popunjavanje obrasca. Na temelju navedenih odredaba Zakona i Pravilnika Povjerenstvo je dana 31. prosinca 2014.g. donijelo Odluku Broj: 711-I-33-R-4/15-01-1 („Narodne novine“ broj 4/15.) kojom je utvrđen sadržaj obrasca izvješća o imovinskom stanju dužnosnika.

Nadalje, člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Slijedom navedenog, a budući da sudski spor s poslodavcem, odnosno potraživanje za razliku plaće, još uvijek nije okončano, te ne postoji utvrđena obveza koju bi dužnosnica temeljem odredaba ZSSI-a u izvješće morala upisati, Povjerenstvo utvrđuje kako za dužnosnicu ne postoji obveza unošenja navedenog neutvrđenog potraživanja u izvješće o imovinskom stanju dužnosnika.

No, u cilju očuvanja transparentnosti i postupanja sukladno načelima djelovanja iz članka 5. ZSSI-a, upućuje se dužnosnica Martina Grman Kizivat da potraživanje za razliku plaće od poslodavca navede u izvješću o imovinskom stanju, pod rubrikom „Napomena“.

U odnosu na predugovor, potpisan za kupnju stana i njegovo evidentiranje u izvješću o imovinskom stanju, Povjerenstvo navodi kako ne postoji obveza prijave predmetne okolnosti u izvješću o imovinskom stanju dužnosnika. Međutim, u cilju očuvanja transparentnosti i postupanja sukladno načelima djelovanja dužnosnika, upućuje se dužnosnica Martina Grman Kizivat da činjenicu potpisivanja predugovora za kupnju stana te nakadnu namjeru isplate ostataka kupoprodajne cijene, kao i način isplate, navede u izvješću o imovinskom stanju, pod rubrikom „Napomena“.

Slijedom navedenog, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Martina Grman Kizivat, elektronička dostava
2. Objava na internetskoj stranici Povjerenstva
3. Pismohrana